Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 41/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 12/2002

1.

Jäsenvaltion toimivaltainen viranomainen

Nimi: Ministero delle Politiche agricole e forestali

Osoite: Via XX Settembre, 20 — I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2.

Hakijaryhmittymä

Nimi: Consorzio di tutela e valorizzazione dell'olio extra di oliva Cartoceto

Osoite: Piazza Garibaldi, 1 — I-61030 Cartoceto (PS)

Kokoonpano: Tuottaja/jalostaja (x) muu ( )

3.

Tuotelaji:

Luokka 1.5 - Ekstra-neitsytoliiviöljy

4.

Tavaraerittely

(tiivistelmä 4 artiklan 2 kohdan edellytyksistä)

4.1

Nimi:

”Cartoceto”

4.2

Kuvaus:

— enimmäishappopitoisuus: 0,5 g/100 g öljyä (öljyhappo)

— arviointipaneelin arvosana ≥ 7, ei virheitä, selkeän hedelmäinen

— peroksidiarvo: enimmäisarvo 12 Meq O2/kg

— polyfenolien kokonaismäärä ≥ 100 mg/kg

— öljyhapon ja linolihapon suhde ≥ 8

— väri: vihreä, tai hyvin tuoreessa öljyssä kullankeltaiseen vivahtava vihreä; kypsemmässä öljyssä vihertävän kullankeltainen

— tuoksu: hedelmäinen, kevyestä keskivahvaan (Kansainvälisen oliiviöljyneuvoston luokituksen mukaan), hieman yrttimäinen vivahde

— maku: harmoninen, sekoitus hedelmäisiä, pehmeitä, happamia ja kirpeitä vivahteita.

Ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

4.3

Maantieteellinen alue:

Suojatun alkuperänimityksen ”Cartoceto” tuotantoalue sijaitsee Marchen alueella Pesaro-Urbinon provinssissa Cartoceton, Saltaran, Serrungarinan, Mombaroccion kuntien ja Fanon kunnan tietyn osan hallinnollisilla alueilla, jotka kartalla kattavat koko pohjoisen mäkialueen, jonka rajoina ovat Flaminia-moottoritien Adriatica-moottoritien risteykseen asti ulottuva osuus (etelärinne) ja hallinnollinen raja (pohjoisrinne).

4.4

Alkuperätodisteet:

Jotkin historiantutkijat yhdistävät Cartoceton ja sen lähikylien synnyn karthagolaisiin, jotka selvittyään Metauro-joen taistelusta (207 eKr:) välttyivät kiinnijäämiseltä ja verilöylyltä pakenemalla Metauro-joen oikealla rannalla sijaitseviin metsiin. Osa heistä piiloutui laakson vieressä kohoaville kukkuloille, jotka tuolloin olivat yhä tiheiden metsien peitossa. Koska paluu kotimaahan ei ollut mahdollinen, he asettuivat alueelle ja perustivat ensimmäiset perhekunnat. Näin Cartoceto olisi peräisin sanoista ”Carchidon” tai ”Carthada”, kreikan kielen Karthagoa tarkoittavasta nimestä, tai latinan kielen karthagolaisten ryhmää tarkoittavasta ilmaisusta ”Carthaginensium coetus”, josta olisi tullut Carticetum.

Vanhimmat oliivipuun kasvatukseen Cartoceton alueella viittaavat asiakirjat ovat peräisin 1200-luvulta, jolloin alueiden (joiden joukossa olivat Ripaltan maat, joilla kasvoi oliivipuita) vuokrauksesta alettiin vuodesta 1178 lähtien solmia erityisiä sopimuksia, joissa määrättiin, että kunakin vuonna oli annettava puolet kunkin vuoden oliivipuiden tuotosta tai maksettava sata Luccan rahaa, jos sopimusehtoja ei noudatettu. Nämä Fanon hallintoalueeseen kuuluvat alueet olivat merkittävä oliiviöljyn tuotantolähde, ja Cartocetolla oli niiden joukossa erityisen merkittävä asema, koska se oli suurin tuottaja, kuten Amiani korosti vuonna 1392 teoksessa ”Memorie historiche della città di Fano” (Fanon kaupungin historiikki). Maanomistajat olivat niin kiinnostuneita oliivipuun viljelystä, että vuoden 1540 maakirjan mukaan 195 maanomistajasta 116:lla oli maillaan oliivipuita. Vaikka oliiviöljystä oli maksettava veroja, oliivipuiden määrä Cartocetossa lisääntyi vuosikymmenien saatossa niin, että vuosien 1590 ja 1681 välillä oliivipuiden määrä nelinkertaistui.

Jotkin notaarien laatimat asiakirjat vahvistavat, että tuohon aikaan Cartocetossa oli lukuisia öljypuristamoja, ja niistä käyvät ilmi puristamojen erikoislaatuiset omistussuhteet. Öljypuristamot toimivat koko 1400- ja 1500-luvun yhteisomistuksessa, ja omistajien välillä perustettiin erityisiä omistajayhteisöjä, joihin liittyi erityisiä sopimuksia ja ehtoja. Tästä syystä öljypuristamon omaisuuden jako oli monimutkaista ja usein hankalaa. Usein kyse oli puolikkaasta tai kolmasosasta, mutta joskus vieläkin pienemmistä osuuksista, jolloin jaosta operaation arkaluonteisuuden vuoksi vastasi usea maineikas henkilö. Ajan notaariasiakirjoista voidaan päätellä, että 1. elokuuta 1538 Cartocetossa toimi seitsemän öljypuristamoa. Cartocetossa tuotettu oliiviöljy on aina ollut yksi arvostetuimmista tuotteista, jopa niin arvostettu, että vuonna 1390 tuotteen arvo saatettiin ilmaista esimerkiksi seuraavasti: ”valkoinen aasi satulalla vastaa seitsemää ’quartaroloa’ (61 litraa) oliiviöljyä”. Oliiviöljyllä oli eri käyttötarkoituksia: sitä käytettiin maksuvälineenä maksettaessa erilaisista töistä, sillä maksettiin palkka kaikille kirkon työntekijöille ja piispoille. Yhteisö huolehti alusta lähtien oliiviöljyn myynnistä, joka tapahtui torilla pidettävissä huutokaupoissa erityisesti markkinapäivinä. Myyjä-huutokaupanpitäjä huolehti siitä, ettei muukalaisille myyty muita korkeampaan hintaan, että öljy säilyi hyvälaatuisena ja astioihin pakattuna ja että esillä oli hinnan ilmoittava kyltti. Öljyä ei valmistettu vain oman kylän tarpeeseen vaan sillä oli kysyntää ja arvostusta myös alueen ulkopuolella. Erilaiset asiakirjat todistavat maineesta, joka Cartocetossa tuotetulla öljyllä on ollut 1500-luvulta lähtien.

Tuotanto, jalostus ja pullotus suoritetaan maantieteellisesti rajatulla alueella. Sillä, että pullotus suoritetaan maantieteellisesti rajatulla alueella, halutaan suojella Cartoceto-oliiviöljyn erityisominaisuuksia ja laatua sekä taata, että riippumattoman valvontaelimen harjoittama valvonta tapahtuu asianomaisten tuottajien valvonnassa. Suojattu alkuperänimitys on tuottajille erittäin tärkeä ja tarjoaa heille asiaa koskevan asetuksen tavoitteen mukaisesti mahdollisuuden saada lisätuloja. Lisäksi tämä toiminta on perinteisesti suoritettu kyseisellä rajatulla maantieteellisellä alueella.

Oliivit ovat peräisin tuotantoalueella sijaitsevista oliivitarhoista, ja siksi tuottajat ilmoittavat oliivitarhansa tätä tarkoitusta varten perustettuun ja ylläpidettyyn rekisteriin. Öljyn puristaminen, pakkaus ja pullotus suoritetaan samalla rajatulla alueella asianmukaisiksi todetuissa laitoksissa, jotka on rekisteröity niitä koskevaan rekisteriin. Valvontaelin varmistaa, että tuotantoeritelmän mukaiset rekisteriin ilmoittamista koskevat tekniset vaatimukset täytetään ja että alan eri toimijat täyttävät velvollisuutensa tuotteen jäljitettävyyden takaamiseksi.

4.5

Viljelymenetelmä/Valmistusmenetelmä:

Ektra-neitsytoliiviöljy Cartoceto valmistetaan Raggiola-, Frantoio- ja Leccino-oliivilajikkeista, joiden osuuden oliivitarhoissa on yhdessä tai erikseen oltava vähintään 70 prosenttia. Muita vähemmän viljeltyjä lajikkeita, Raggiaa, Moraioloa ja Pendolinoa, saa olla enintään 30 prosenttia. Oliivien keruu aloitetaan kypsymisen alussa, joka kyseisellä oliivinviljelyalueella ajoittuu yleensä lokakuun loppupuolelle, ja se lopetetaan joka vuosi viimeistään 25. marraskuuta. Oliivit kerätään perinteisin menetelmin käsin tai mekaanisin menetelmin, joissa käytetään pneumaattisia tai sähköisiä keruulaitteita; ravistamalla, pudottamalla tai leikkaamalla tapahtuva keruu on erikseen kielletty. Oliivit säilytetään puristamisvaiheeseen saakka kovissa ja asianmukaisesti ilmastoiduissa astioissa, jotta oliivit eivät vahingoitu. Loisten torjuntaan kuuluvat asianmukaiset käsittelyt oliivipuun kärpästä (Dacus oleae) vastaan, jotka aloitetaan heinäkuun lopussa tai elokuun alussa ja joista viimeinen on tehtävä viimeistään 10. syyskuuta, ja talvella ja kesällä tehtävät Fusaggine-kasvin torjuntakäsittelyt.

Oliivituotanto saa olla enintään 9 000 kg hehtaaria kohden uusissa oliivitarhoissa (dynaaminen tuotanto, kastellut, erityisen hedelmälliset maat), vanhojen oliivitarhojen enimmäistuotantoraja on 7 500 kg hehtaaria kohden, ja sekaviljelmillä oliivien keskimääräinen tuotanto on 20 kg oliivipuuta kohden. Suojatun alkuperänimityksen Cartoceto oliiviöljy tuotetaan ainoastaan terveistä, tuotantoalueella tuotetuista oliiveista, jotka puristetaan samalla alueella sijaitsevissa oliivipuristamoissa ja pullotetaan samalla alueella sijaitsevissa laitoksissa. Oliivit on puristettava 48 tunnin kuluessa keruusta, ja niitä saa säilyttää puristamoissa vain muutamia tunteja. Cartoceto-ekstra-neitsytoliiviöljyn puristaminen tapahtuu yksinomaan perinteisin tai jatkuvin menetelmin, ja koko puristusprosessin ajan on noudatettava tiukasti asetuksen (ETY) N:o 2568/92 mukaisia lämpötilaa koskevia vaatimuksia ja tuotantoeritelmän määräyksiä, joiden mukaan puristustapa, puristuksen lämpötila ja kesto riippuvat oliivien kypsymisasteesta ja keräysajankohdasta. Uudelleenpuristuksena tunnettua menetelmää ei saa käyttää, eikä oliivien muuntamisessa öljyksi saa käyttää kemiallisia tai biokemiallisia tuotteita, ainoastaan mekaanisten suodatuslaitteiden käyttö on sallittua. Oliiveista poistetaan lehdet ennen puristamista. Oliiviöljyn tuotos saa olla enintään 18 kg/100 kg oliiveja. Öljytuotteet on säilytettävä pullotukseen asti ruostumattomasta teräksestä valmistetuissa tynnyreissä, jotka on ilmastoitu typellä.

4.6

Yhteys maantieteelliseen alkuperään:

Oliivipuu on tyypillinen osa näiden alueiden maisemaa, ja sen viljely rytmittää pienen yhteisön elämää ja nivoutuu kylän historiaan. Alueella vallitsee erityinen mikroilmasto, joka on seurausta etelästä ja kaakosta paistavasta auringosta, melko matalasta sijainnista, ympäröivien Partemio- ja Mattera-vuorten tarjoamasta luontaisesta suojasta, alueen mäkisestä maastosta, maaperästä, joka on yleensä etupäässä mioseenikaudelta peräisin olevasta tuffi- ja hiekkamaasta koostuvaa sekamaata, Metauro-joen nousevista virtauksista, jotka nousevat Rio Seccoa pitkin, ja Cesanesta puhaltavista puuskaisista kylmistä tuulista. Tämän mikroilmaston ansiosta oliivipuu kasvaa juuri tietyllä tavalla. Ilmasto on Välimeren ilmasto, joka on ihanteellinen oliivipuun viljelyyn, vuoden keskilämpötila on noin 14 °C, käytännössä minimilämpötila on noin 0 °C tammikuussa ja helmikuussa ja kesäkuukausien, heinä- ja elokuun, maksimilämpötila on 26 °C.

Oliivipuun viljelyä on perinteisesti harjoitettu tällä rajatulla maantieteellisellä alueella, ja monet seikat todistavat oliivipuun ja asukkaiden välisestä kiinteästä yhteydestä. Oiva esimerkki oli tammikuussa 1558 pidetty ensimmäinen kyläneuvoston kokous, jossa Cartoceton kyläpäällikön ja kylän notaarin läsnä ollessa 50 kylän merkittävintä ja tunnetuinta henkilöä keskustelivat vakavasta talous- ja rahoitustilanteesta, jossa Cartoceton kunta oli lukuisten ja toistuvasti maksettavien verojen vuoksi. Estääkseen tilannetta huononemasta entisestään kunta päätti hankkia yhden tai kaksi öljypuristamoa taatakseen varmat tulot, joilla maksaa erilaiset maksut.

Jo 1500-luvulla oliiviöljyä valvottiin tiukasti, ja puristamoihin tuotavia oliiveja valvottiin erilaisin määräyksin varkauksien ja salakuljetuksen estämiseksi. Myöhemmin annettiin määräyksiä, joiden mukaan oli tehtävä ilmoitus paitsi juuri puristetusta öljystä myös vanhasta öljystä ja öljyn säilytyspaikasta. Kaikissa puristamoissa täytyi olla kirjoja, joihin kirjattiin oliivierien numerot ja päivämäärät sekä puristajan nimi ja puristetun öljyn määrä. Määräysten rikkomisesta langetettiin 25 scudon sakko ja muita rangaistuksia. Lisäksi puristetusta öljystä oli annettava ilmoitus Fanon rikosasiain kansliaan.

Cartoceton kunnan historian vaihtelevista tapahtumista huolimatta kiinnostus oliivipuuta ja sen viljelyä kohtaan on aina ollut suuri, mistä ilmeisin osoitus ovat marraskuussa pidettävät yleisöä kiinnostavat ”oliivi- ja oliiviöljymarkkinat”, jotka on järjestetty vuodesta 1977 ja joiden kävijämäärät ovat suuria.

4.7

Valvontaelin

Nimi: Agroqualita' s.r.l.

Osoite: Via Montebello, 8 — I-00185 Roma

4.8

Merkintä

Olio extra vergine di oliva

Denominazione di Origine Protetta

”Cartoceto”

Nimi on kirjoitettava etikettiin selkein ja lähtemättömin kirjaimin värillä, joka erottuu selvästi etiketin väristä ja etiketin muista merkinnöistä.

Öljy on tarjottava kuluttajille lasiastioissa, joiden tilavuus on enintään 5 litraa.

4.9

Kansalliset vaatimukset:

EY-N:o: IT/00292/31.01.2003.

Täydellisen asiakirjan vastaanottopäivä: 17. marraskuuta 2003.